Pápá, babák!
JEGYZET - "Nem véletlen, hogy az állásinterjúkon kerek-perec nekiszegezik a kérdést a pályázónak: van-e kisgyereke, tervez-e a jövõben?"
Egyre kevesebb baba születik. A folyamat 1975-ben kezdõdött, azóta egyre elkeserítõbb a helyzet, ha a statisztikára pillantunk. Megjegyzem, a 70-es években a Ratkó-korszakban születettek kerültek családalapító korba – a Ratkó Anna nevével fémjelzett 50-es évek elején az „asszonynak szülni kötelesség, leánynak dicsõség" jelszó, na meg az abortusztilalom és a gyermektelenségi adó is arra ösztönözte a nõket, hogy gyereket vállaljanak. Míg 3–4 évtizede 8000 baba érkezésének örülhettek Csongrád megyében, addig mára a létszám 3350-re apadt. Az elõrejelzések szerint, amennyiben a tendencia folytatódik, 2020-ra 9 millióra csökken az ország lélekszáma.
Biológiai értelemben az lenne az ideális, ha a nõk 18–27 éves korukban hoznák világra gyermekeiket – mondja a szakember. Mára azonban nagyon sokan csak harmincas éveikben tervezik a szülést. Miért? Az elõtte lévõ idõszakot az álláskeresésnek, a karrierépítésnek szentelik. Érthetõ, hogy szeretnék megalapozni jövõjüket, anyagi, családi helyzetüket – párjukkal együtt. A szülést követõen pedig a legtöbben a lehetõ leghamarabb igyekeznek vissza dolgozni, nehogy elveszítsék állásukat. Aztán ha a gyermek beteges, az anyuka sokszor van táppénzen, nem nézik jó szemmel a munkáltatók. Nem véletlen, hogy az állásinterjúkon kerek-perec nekiszegezik a kérdést a pályázónak: van-e kisgyereke, tervez-e a jövõben? Ilyenformán nem elõny a gyermek a munkavállalásnál. Nem csoda, hogy sokan eleve csak egy gyermeket vállalnak. Egyelõre a vágyálom kategóriába sorolható a három-négy gyermekes családmodell elterjedése.
Harmincas kismama, negyvenes kispapa – nem ritkaság manapság. Nagyszüleink ebben a korban már éppen nagyszülõvé váltak. Nem csoda, hogy idõnként a bölcsiben, oviban azt gondolják, hogy az unokájáért jött valaki, nem a gyermekéért. A folyamat visszafordítására üdvözítõbb megoldás lenne az egyének anyagi helyzetének stabilizálódása, mintsem visszanyúlni a Ratkó-korszak módszereihez.